Richard Serra

**Ričardas Sera** (, 1939 m. lapkričio 2 d. – 2024 m. kovo 26 d.) – JAV skulptorius ir piešėjas minimalistas, videomenininkas. Geriausiai žinomas didelio formato plieno lakštų lenktomis abstrakčiomis skulptūromis.

## Biografija
Ričardas Sera gimė 1939 m. lapkričio 2 d. San Fransiske, Kalifornijoje. 1957 m. jis prtadėjo studijuoti Berklio Kalifornijos universitete ir 1961 m. įgijo bakalauro laipsnį anglų literatūros srityje Santa Barbaroje. Po to tobulinosi Jeilio universitete, kuriame iki 1964 m. įgijo menų bakalauro ir magistro laipsnius. 1963 m. bendradarbiavo su Dž. Albersu prie šiojo leidinio „Spalvų santykiai“. Po mokslų baigimo dvejus metus R. Sera praleido Prancūzijoje ir Italijoje, Paryžiuje ypač susidomėjo K. Brankušio skulptūra. Romos „La Salita“ galerijoje įvyko pirmoji R. Seros personalinė paroda. 1966 m. skulptorius grįžo į JAV ir apsistojo Niujorke, įsiliejo į vietos menininkų bendruomenę, tarp kurių buvo Karlas Andrė, Eva Hesė, Robertas Morisas, Solis Le Vitas ir kiti.

1968 m. R. Sera pradėjo ilgametį bendradarbiavimą su Niujorko Leo Castelli galerija, kurioje 1969 m. įvyko skulptoriaus paroda. Tais metais R. Sera pradėjo dirbti su plienu, bendradarbiauti su struktūriniais inžinieriais, jo kūrinių masteliai išaugo. 1970 m. skulptorius keliavo į Tokiją meno bienalės proga ir atliko pirmą viešą skulptūros užsakymą Sen Lujiso mieste Misūrio valstijoje. 1971 m. jis sukūrė pirmuosius piešinius juoda spalva ir Los Andželo apygardos muziejuje pademonstravo pirmą monumentalią skulptūrą iš plieno lakštų. Skulptorius buvo populiarus tarp viešų skulptūrų užsakovų. 1981 m. JAV vyriausybė užsakė garsiausiu R. Seros kūriniu minimą „Lenktą arką“ Federalinei aikštei Niujorke. Norėdami pereiti aikštę pėstieji turėjo eiti aplink šį kūrinį ir jis po daugelio nusiskundimų 1989 m. buvo sunaikintas. 1997 m. R. Seros kūrinys demonstruotas Bilbao Gugenheimo muziejaus atidarymo parodos metu. 2005 m. skulptoriaus kūrinys „Laiko dalykas“ instaliuotas Bilbao Gugenheimo muziejuje, kita skulptūra pastatyta prie Bilbao dailės muziejaus. Ričardas Sera yra sukūręs trumpų filmų, kuriuose pats dalyvaudavo.

Pagrindinės parodos:

* 1966 m. įvyko pirmoji R. Seros personalinė paroda „La Salita“ galerijoje Romoje;
* 1969 m. − Leo Castelli galerijoje Niujorke;
* 1972, 1977, 1982, 1987 m. R. Sera dalyvavo „Documenta“ parodose Kaselyje;
* 1972, 1978, 1980, 1993 ir 2001 m. − Venecijos bienalėje;
* 1977 m. − piešinių paroda Amsterdamo miesto muziejuje;
* 1978 m. − retrospektyvinė paroda Tiubingeno Kunsthalėje;
* 1983 m. − paroda Pompidu centre Paryžiuje;
* 1985 m. − Langės namo muziejuje Krėfelde, Vokietija;
* 1986 m. − Niujorko šiuolaikinio meno muziejuje;
* 1988 m. − retrospektyvinė grafikos paroda Naujoje dailės draugijoje Berlyne, kuri vėliau parodyta Liudvigshafene, Ulme ir Ciuriche;
* 1992 m. − retrospektyvinė paroda Karalienės Sofijos muziejuje Madride ir paroda Teito galerijoje Londone;
* 1993 m. − paroda Gugenheimo muziejuje Niujorke;
* 2004 m. − Neapolio archeologijos muziejuje;
* 2007 m. − 40 metų laikotarpio skulptūrų retrospektyvinė paroda Niujorko šiuolaikinio meno muziejuje;
* 2011 m. − piešinių retrospektyvinė paroda Niujorko Metropoliteno meno muziejuje;

Įvertinimas:
* 1981 m. Goslaro miestas Vokietijoje skyrė Kaiserring prizą;
* 1991 m. R. Sera buvo apdovanotas Wilhelm-Lehmbruck prizu iš Vokietijos Duisburgo miesto;
* 1991 m. apdovanotas Prancūzijos menų ir literatūros ordino karininko laipsniu, 2008 m. pakeltas į komandorus;
* 1993 m. R. Sera tapo JAV meno ir mokslo akademijos nariu;
* 1994 m. apdovanotas Praemium Imperiale prizu Japonijos meno asociacijos;
* 2001 m. Venecijos bienalėje jis buvo apdovanotas „Auksinio liūto“ prizu už gyvenimo nuopelnus;
* 2001 m. skirtas aukso medalis iš JAV meno ir literatūros akademijos;
* 2002 m. R. Sera apdovanotas Vokietijos nuopelnų ordinu meno srityje;
* 2005 m. apdovanotas tarptautine Cristóbal Gabarrón vardo plastinių menų premija;
* 2008 m. suteiktas Ispanijos menų ir literatūros ordinas;
* 2010 m. apdovanotas Astūrijos princo prizu;
* 2014 m. apdovanotas Prezidento medaliu iš Niujorko architektūros lygos;

## Kūrinių galerijos

* Niujorko šiuolaikinio meno muziejus
* wikiart.org
* Gugenheimo muziejus 
* artnet.com
* artsy.net

Vaizdas:Rserra z05.jpg|R. Seros juodųjų piešinių pavyzdžiai
Vaizdas:Rserra z01.jpg|R. Seros juodųjų piešinių pavyzdžiai
Vaizdas:Tilted Spheres.jpg|„Lenktos sferos“, Toronto Pearson oro uostas


## Šaltiniai

* Biografija Bilbao Gugenheimo muziejaus svetainėje
* Encyclopaedia Britannica

## Nuorodos
* Interviu su R. Sera 
* „The Guardian“